21.12.2022 г.
BG
Официален вестник на Европейския съюз
L 327/11
(63)
За да се гарантира съгласуваност с Регламент (ЕС) 2021/2115 и да се постигне опростяване на разпоредбите за получаване на разрешение за държавна помощ за съфинансираната част и допълнителното национално финан­ сиране на стратегическия план по ОСП, задължението за уведомяване следва да не се прилагат за различните категории помощи в полза на МСП, извършващи дейност в селските райони, включително помощ за основни услуги и инфраструктура, за започване на стопанска дейност, за сътрудничество, за ново участие на земеделски стопани в схеми за качество на памука и храните и мерки за информиране и насърчаване по отношение на храните, обхванати от схема за качество.
Тези мерки за помощ следва да са идентични с основните интервенции за развитие на селските райони и освободената помощ следва да се предоставя само съгласно и в съответствие със стратеги­ ческия план по ОСП на съответната държава членка.
(64)
Комисията прилага членове 107 и 108 от Договора към помощи в полза на основни услуги и инфраструктура в селските райони и за сътрудничество в селските райони в множество случаи, по-конкретно в контекста на Насоките от 2014 г.
През периода 2014—2020 г. Комисията одобри 27 схеми за помощ, свързани с основни услуги и инфраструктура в селските райони, и 28 схеми за помощ, свързани със сътрудничество в селските райони.
Според опита на Комисията мерките за помощ в полза на селските райони не са породили някакво значимо нарушаване на конкуренцията на вътрешния пазар поради наличието на ясни критерии за съвместимост и предвид факта, че помощта е допринесла за икономическата диверсификация и създаването на нови стопански дейности.
Следователно е уместно помощта в полза на основни услуги и инфраструктура в селските райони и помощта за сътрудничество в селските райони да бъдат освободени от задължението за уведомяване за държавна помощ.
(65)
Помощта в полза на основни услуги и инфраструктура в селските райони и помощта за сътрудничество в селските райони обаче следва да бъдат освободени от задължението за уведомяване само ако са част от стратегически план по ОСП, одобрен от Комисията в рамките на Регламент (ЕС) 2021/2115.
(66)
Държавната помощ, предоставена на МСП, които участват в проекти за водено от общностите местно развитие (ВОМР), посочено в член 31 от Регламент (ЕС) 2021/1060 на Европейския парламент и на Съвета (16), и определено като LEADER съгласно Регламент (ЕС) 2021/2115, оказва малко въздействие върху конкуренцията, по-специално с оглед на положителната роля, която помощта играе за споделянето на знания, особено за местните и селскостопанските общности, както и с оглед на често колективния характер на помощта и нейния сравнително малък мащаб.
Тези проекти са интегрирани, включват много участници и много сектори, което може да доведе до известни затруднения при класифицирането им съгласно правото в областта на държавните помощи.
Предвид местния характер на отделните проекти за ВОМР, подбрани въз основа на многогодишна стратегия за местно развитие, определена и прилагана посредством публично-частно партньорство, както и тяхната ориентация към интересите на общността, социалните, екологичните и климатичните условия, в настоящия регламент следва да се обърне внимание на някои затруднения, с които се сблъскват проектите за ВОМР, за да се улесни привеждането им в съответствие с правилата за държавна помощ.
По своето естество общините попадат извън обхвата на опреде­ лението за МСП (публична собственост).
Въпреки това общините често изпълняват съществено важна роля при организирането и осъществяването на проекти за ВОМР.
Когато проект за ВОМР се осъществява в полза на една от целите, посочени в член 1 от Регламент (ЕС) 2015/1588, следва да е възможно групово освобождаване и на помощта за общините в контекста на такъв проект.
(67)
Предвид ограничения ефект, който помощите в малък размер, предоставяни на МСП, възползващи се пряко или непряко от проекти за ВОМР, оказват върху търговията и конкуренцията, следва да бъдат предвидени опростени правила за случаите, в които общият размер на помощта за проект не надхвърля определен таван.
Това следва да се отнася и за общините, възползващи се пряко или непряко от проекти за ВОМР, които са насочени към постигане на една от целите, посочени в член 1 от Регламент (ЕС) 2015/1588.
(68)
В случай на няколко категории помощи, например помощ за научноизследователска дейност, за трансфер на знания и информационни дейности, включително посредством космически данни и услуги на ЕС, за консултантски услуги, за услуги по заместване в стопанството, за насърчаване и за предотвратяване и ликвидиране на болести по животните и на вредители по растенията, помощта се предоставя на крайните бенефициери непряко, в натура, под формата на субсидирани услуги.
В такива случаи освободената от задължението за уведомяване помощ следва да се изплаща на доставчика на въпросната услуга или дейност.
(69)
В съответствие с член 4, параграф 1 от Регламент (ЕС) 2015/1588 политиката в областта на държавната помощ трябва периодично да се преразглежда.
Ето защо срокът на прилагане на настоящия регламент следва да бъде ограничен.
Поради това за освободени схеми за помощ е целесъобразно да се предвидят преходни разпоредби, а именно правила, предвиждащи период за адаптиране при изтичането на срока на действие на настоящия регламент.
Тези правила следва да оставят на държавите членки време да се адаптират към евентуалния нов режим,
(16) Регламент (ЕС) 2021/1060 на Европейския парламент и на Съвета от 24 юни 2021 г. за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика (ОВ L 231, 30.6.2021 г., стр. 159).